Frederik Hendriksen

Rasmus Frederik Hendriksen (født 11. august 1847 i København, død 13. januar 1938 samme sted) er den mest kjente blant de danske xylografene.

Frederik Hendriksen startet sin læretid ved atelieret til danske Illustreret Tidende i 1861, og søkte deretter videre utdannelse i Tyskland og England, før han i 1870 vendte tilbake til København og grunnla sitt eget atelier, «F. Hendriksens XA». Den xylografiske anstalten ble populært omtalt som «Abeburet».

Frederik Hendriksen leverte blant annet en rekke xylografier etter norske kunstneres tegninger til den første gjennomillustrerte utgaven av Asbjørnsen og Moes Norske Folke- og Huldre-Eventyr (1879).

Hendriksen startet i 1877 ukebladet Ude og Hjemme. Fra 1879 var Otto Borchsenius medredaktør. I hovedsak var det danske forfattere som skrev for ukebladet, men også norske forfattere som Bjørnstjerne Bjørnson, Peter Christen Asbjørnsen, John Paulsen, Alexander Kielland og Jonas Lie leverte originale bidrag. Erik Werenskiold ga tegninger og prøver på illustrasjoner, og Theodor Kittelsen fikk sine aller første eventyrillustrasjoner på trykk i ukebladet. Ude og Hjemme opphørte i 1884.

I 1888 tok Hendriksen initiativ til å starte den danske Forening for Boghåndværk og var på alle måter utrettelig i sin iver etter å fremme den dansk boktrykkerkunstens og illustrasjonskunstens anseelse.

Referanser

Litteratur 
 Hans Christensen: Nogle tidlige Xylografier af F. Hendriksen. F. Hendriksens Eftf. Reproduktions-Atelier. København 1984. ISBN 87-980857-1-9 
 Erik Henning Edvardsen: Kvitebjørn kong Valemon 2. Gerhard August Schneider – den illustrerte eventyrutgaven som aldri utkom. Norsk Folkeminnelags skrifter nr. 157. Aschehoug. ISBN 978-82-03-19197-5. Oslo 2007.
 Frederik Hendriksen: Mennesker og oplevelser. Erindringer fra sidste halvdel af nittende aarhundrede. Privattrykk. København 1910. [Kom i ny revidert, utvidet og illustrert utgave i 1932.]
 Frederik Hendriksen: Vore Bøgers Udstyrelse. Særtryk fra Politiken 26. December 1884. Nordlundes Bogtrykkeri. København 1943.
 Valdemar Pedersen: Xylograf F. Hendriksen 1847-1938. Foreningen for Boghaandværk. Munksgaard. København 1963.

Eksterne lenker 
 
 

Danske xylografer
Danske grafikere
Personer fra København